Kibar 86: Ãdg sẽn wilgd rap sore
YÃMB nee ãdgã sẽn yãgdã bɩ? Rap nins yãmb sẽn ne fotã zugã yita yaanga. Yaa neb sẽn get ãdsã n togsd yɛlã võore. B yãa ãdgã n pʋgda, n tẽed t’a na n tall-b lame n kẽng nin-kãseng nengẽ.
Rapã wa n taa Zerizalɛm n sok tɩ biig ning sẽn na n wa lebg Zʋɩf rãmbã rĩma bee yɛ? Yaa Israɛll nebã la b sẽn boond tɩ Zʋɩf rãmbã. Rapã leb n yeelame yaa: ‘Tõnd yãa biigã ãdgã tõnd sẽn wa n be yaangã, la tõnd waame n na n waoog-a.’
A Herood sẽn yaa Zerizalɛm rĩmã sẽn wʋm dẽ wã, a sũurã sãamame. A ra pa rat tɩ ned a to lebg rĩm n deeg yẽ zĩigã ye. A boola maan-kʋʋdbã kãsem dãmb n sok n ges biig ning sẽn na n wa lebg Zʋɩf rãmbã rĩmã sẽn segd n dog zĩig ninga. B yeel-a lame tɩ Biiblã wilgame tɩ yaa Betlehɛm.
ẽ poore, a Herood boola rap nins sẽn yi yaangã n yeel-b yaa: ‘Bɩ y kẽng n tɩ bao biigã, la yãmb sã n yã-a bɩ y lebg n wa togs maam, tɩ mam me na n kẽng n tɩ waoog-a lame.’ La a Herood yaool n da rat n bãnga biigã sẽn be zĩig ningã bal n tɩ kʋ-a.
Rapã sẽn wa n yi Zerizalɛmmã, ãdg ning sẽn yãgdã ye pukame. Rapã pʋga ãdgã hal n tɩ ta Betlehɛm tɩ ãdgã tɩ yals biigã sẽn da be roog ning pʋgẽ wã zugu. Rapã sẽn kẽ roogẽ wã, b yãa a Maari ne a Zezi. B zãa kũun n wa kõ a Zezi. La rapã gũs n zãmsame, la zãmsdã pʋgẽ a Zeova yeel-b lame tɩ b pa segd n lebg n kẽng a Herood nengẽ ye. Rẽ n so tɩ b tũ sor a to n leb bãmb tẽngẽ wã.
A Herood sẽn bãng tɩ rap nins sẽn yi yaangã lebg n kulame n pa tũ yẽ nengẽ wã, a sũurã puuga wʋsgo. A yeelame tɩ b tɩ kʋ kom-dibli nins fãa sẽn be Betlehɛm n tar yʋʋm a yiib la sẽn ka ta woto wã. La a Zozɛf gãand n zãmsame, la zãmsdã pʋgẽ a Zeova yeel-a lame t’a tall a pagã ne a biigã n zoe n kẽng Ezipti. A sɩd yika ne a zakã rãmb n kẽng be. Kaoosg poore, a Zozɛf sẽn wa n bãng t’a Herood kiime wã, a talla a Maari ne a Zezi n leb Nazarɛte. Yaa be la a Zezi bɩ-yã.
Sã n yaa ne yãmba, ãnd n kɩt tɩ ãdgã puki? Tẽeg-y tɩ rapã sẽn pʋg ãdgã, b reng n kẽnga Zerizalɛm. Yaa a Sʋɩtãan n da rat n kʋ Wẽnnaam biigã, la a ra miime tɩ Zerizalɛm rĩm a Herood me ra na n baoome n kʋ-a. Rẽ n kɩt t’a maan tɩ ãdgã reng n kẽng Zerizalɛmmã. Dẽnd yaa a Sʋɩtãan n kɩt tɩ ãdgã pukã.
Matɩe 2:1-23; Miise 5:1.
Sogsgo
- Rap nins yãmb sẽn ne foto wã zugã yaa ãnd dãmba, la bõe yĩng tɩ b nin-yend teesd ãdga?
- Bõe n sãam rĩm a Herood sũuri, la rẽ kɩtame t’a maan bõe?
- Ãdgã talla rapã n kẽng yɛ, la bõe yĩng tɩ b tũ sor a to n na n lebg n kuli?
- No-bʋg la a Herood kõ-yã, la bõe yĩnga?
- A Zeova yeela a Zozɛf t’a maan bõe?
- Ãnd n kɩt tɩ ãd-paalgã puki, la yaa bõe yĩnga?
Sokr a to
- Karm-y Matɩe 2:1-23.
Ãds bagbã sẽn wa n na n ges a Zezi wã t’a ra bee yɛ, la a ra tara yʋʋm a wãna? (Mat. 2:1, 11, 16)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn